- Hun har bitt seg fast i den svenske folkesjelen
Den relativt ukjente jazzartisten filmdebuterer i hovedrollen som det svenske ikonet i filmen «Monica Z», basert på artistens dramatiske liv. Monica Zetterlund var en av Sveriges mest folkekjære musikere og artister. Sangeren døde i en brann i hennes egen leilighet i 2005. Hun ble 67 år gammel.- Monica var en del av en gjeng på 60-tallet som satte avtrykk i kulturlivet som fortsatt eksisterer. Det var noe stort rundt dem, noe spesielt. Man kan gå på inn på en hipstercafé i Stockholm, og de spiller fortsatt Monica. Hun lever fortsatt, på et vis. Hun har bitt seg fast i den svenske folkesjelen, forteller Edda Magnason til VG. - Da jeg vokste opp var hun allerede en legende. Hun var en kul dame, smiler hun. Aftonbladet beskriver Magnason som en åpenbarelse i rollen som Monica Zetterlund i «Monica Z». - At hun ser ut som Monica er en ting. At hun synger likt er en annen. Men hun er også fantastisk som skuespiller, skriver avisen i sin anmeldelse. Slående likhet Også Expressen og Svenska Dagbladet synes likheten med Zetterlund er slående. - Det eneste som bekymrer meg er om jeg kommer til å klare å se henne i en annen rolle etter dette, skriver Expressens anmelder, som mener Magnasons prestasjon er verdig en Guldbagge-pris (svenskenes Oscar). - Herregud, jeg blir kjempeglad, men jeg er veldig glad bare å ha fått muligheten til å være med på dette. Magnason ser selv flere likhetstrekk ved seg selv og Zetterlund.- Jeg har jo også kastet meg ut i noe nytt, slik hun gjorde. Jeg er også fra landet, slik hun var. Når man har levd så fritt i barndommen, så tar man med seg en ureddhet når man kommer inn til byen, tror Magnason. Måten Zetterlunds pappa blir fremstilt i filmen har fått kritikk, blant annet av regissør Tom Alandh. Han tror at Monica Zetterlund ikke hadde vært fornøyd med måten historien har blitt gjenfortalt på. - Peter Birro (manusforfatteren, journ.anm.) har tolket ulike deler av hennes liv, og satt sammen en historie som er ganske fritt basert på hennes liv. Slik jeg oppfatter det, har visse roller i filmen fått representere noe større enn bare papparollen, mener Magnason. - Faren symboliserer liksom frykten for å dumme seg ut, janteloven, forklarer hun.
Ukjente Edda Magnason (29) hylles i Sverige for måten hun tolker jazzlegenden Monica Zetterlund.